Diari Oficial de la Generalitat Valenciana


Sumari del DOGV 7929, del 01-12-2016 (2016/9585)

ORDRE 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/11/29/75/dof/vci/html**

### Dades del document

Número de DOGV
:   7929

Data del DOGV
:   01-12-2016

Secció del DOGV
:   I. DISPOSICIONS GENERALS

Número del document
:   2016/9585


Data del document
:   29-11-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 75/2016, de 29 de novembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a l'edició electrònica de llibres. [2016/9585]  
Preàmbul  
Article 1. Objecte i finalitat  
Article 2. Requisits dels beneficiaris  
Article 3. Obligacions dels beneficiaris  
Article 4. Despeses subvencionables i excloses  
Article 5. Sol·licituds i documentació  
Article 6. Tramitació del procediment  
Article 7. Valoració de les sol·licituds  
Article 8. Resolució de la convocatòria  
Article 9. Criteris i fases en l'atorgament de la subvenció  
Article 10. Finançament de les activitats subvencionades  
Article 11. Justificació de la subvenció  
Article 12. Règim de pagament de la subvenció  
Article 13. Reintegrament  
Article 14. Compatibilitat amb altres subvencions i ingressos  
Article 15. Pla de control  
Article 16. Inspecció i control  
Article 17. Infraccions i sancions administratives  
Disposició addicional  
Única. Instruccions  
Disposició final  
Única. Entrada en vigor  
  
  
PREÀMBUL  
  
La Generalitat, segons estableix l'article 49.1.4 de l'Estatut d'Autonomia, té competència exclusiva en matèria de cultura. D'acord amb això, resulta oportú subvencionar la consolidació creativa i industrial de les empreses editorials valencianes, especialment aquelles que estan fent un esforç per adaptar la seua producció al canviant món de l'edició digital.  
Així mateix, a fi de fomentar les peculiaritats del poble valencià i procurar la recuperació de la llengua pròpia, d'acord amb l'article 6.5 de l'Estatut d'Autonomia de la Comunitat Valenciana, i l'article 25.4 de la Llei 4/1983, de 23 de desembre, d'ús i ensenyament del valencià, la Generalitat recolzarà totes aquelles accions que vagen encaminades a l'edició, desenvolupament i promoció del llibre valencià, amb un tractament específic als que siguen editats en valencià. En virtut d'això, la Generalitat va establir la Llei 3/2002, de 13 de juny, del llibre, com a marc normatiu de qualsevol tipus d'accions, iniciatives i activitats que potencien la producció editorial valenciana, considerada en el seu doble aspecte de bé cultural i bé industrial i econòmic.  
Amb l'aprovació d'aquesta ordre es pretén establir les bases per a la convocatòria de subvencions destinades a l'edició electrònica de llibres en l'àmbit competencial de la conselleria competent en matèria de cultura.  
Les consegüents convocatòries de subvencions regulades per aquestes bases no necessiten la notificació a la Comissió Europea, atés que les subvencions que s'atorgaran tenen la consideració de ajudes de minimis, d'acord amb el que indica l'article 3 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
  
En cap cas les subvencions que s'atorguen podran superar l'import màxim total per beneficiari establit pel Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
  
Als efectes de la concessió de les subvencions regulades per aquestes bases, es tindrà en compte el que estableix l'article 1 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
  
D'acord amb l'apartat 1 de l'article 5 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), les ajudes de minimis concedides d'acord amb aquest reglament es podran acumular amb les ajudes de minimis concedides d'acord amb el Reglament (UE) núm. 360/2012 de la Comissió fins al límit màxim establit en aquest últim reglament, i es podran acumular, també, amb ajudes de minimis concedides d'acord amb altres reglaments de minimis fins al límit màxim pertinent establit en l'article 3, apartat 2, del mencionat Reglament (UE) número 1407/2013 de la Comissió.  
  
Així mateix i d'acord amb l'apartat 2 de l'article 5 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013), les ajudes de minimis no s'acumularan amb cap subvenció estatal en relació amb les mateixes despeses subvencionables o amb una ajuda estatal per a la mateixa mesura de finançament de risc, si aquesta acumulació excedeix la intensitat de subvenció o l'import de subvencions superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, es podran acumular amb altres subvencions estatals concedides en virtut d'un reglament d'exempció per categories o d'una decisió adoptats per la Comissió.  
Per tot això, en virtut de la competència atribuïda per l'article 165.1 de la Llei 1/2015, de la Generalitat, d'hisenda pública, del sector públic instrumental i de subvencions, en relació amb el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, que assigna a la Conselleria d'Educació, Investigació, Cultura i Esport les competències en matèria de promoció i patrimoni cultural; el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, després de ser informada aquesta ordre prèviament per l'Advocacia de la Generalitat i la Intervenció Delegada i conforme amb el Consell Jurídic Consultiu,  
  
  
ORDENE  
  
Article 1. Objecte i finalitat  
1. La present ordre estableix les bases reguladores que regiran el procediment de gestió i concessió de subvencions destinades a l'edició electrònica de llibres.  
Seran objecte de subvenció tant els llibres electrònics en format pdf o ePub com els llibres interactius realitzats per empreses editorials que tinguen com a activitat l'edició de llibres en l'àmbit competencial de la Generalitat.  
La dotació total de la subvenció es distribuirà en les següents àrees o modalitat d'activitats:  
a) Subvencions a llibres editats en valencià en format pdf o ePub.  
b) Subvencions a llibres editats en castellà o altres idiomes en format pdf o ePub.  
c) Subvencions a llibres interactius en qualsevol idioma.  
En el cas dels llibres electrònics per als quals se sol·licite aquesta ajuda:  
 Podran estar en format pdf o ePub. Únicament serà subvencionable un únic format per obra o títol.  
 Podran tindre la seua corresponent versió en paper o ser una obra editada directament en format digital.  
 Posseir un mínim de 50 pàgines per exemplar, excepte els llibres infantils, de teatre i de poesia, i els llibres interactius o multimèdia.  
Tant els llibres electrònics com els llibres interactius per als quals se sol·licite aquesta ajuda:  
 Podran estar referits a obres de ficció o no ficció.   
 Hauran de posseir ISBN.  
2. Queden exclosos expressament de les ajudes regulades en aquesta ordre, els llibres electrònics i llibres interactius de:  
a) Llibres de text sense excepció, siga quin siga el nivell o tipus d'ensenyança.  
b) Llibres d'editorials privades que estiguen realitzats en coedició amb alguna institució o organisme públic.  
c) Obres editades en fascicles.  
d) Llibres publicats per associacions, fundacions i altres institucions públiques o privades sense fins de lucre, encara que figuren inscrites en el Registre d'Empreses Editorials.  
e) Llibres editats pels seus autors i aquells no vendibles.  
f) Obres que, editades per clubs del llibre i empreses semblants, només són assequibles als respectius socis o adherits, i els editats expressament per a la venda a terminis.  
g) Anuaris, publicacions periòdiques i separates o números monogràfics d'aquestes.  
3. La concessió de la subvenció en qualsevol de les modalitats suposarà, per part de les editorials, la cessió d'una única llicència d'ús en les plataformes de préstec en què participe la Generalitat, amb un límit de vint-i-una descàrregues, amb les degudes garanties de protecció, seguretat i transparència per a l'empresa editorial.  
  
Article 2. Requisits dels beneficiaris  
1. Podran obtindre la condició de beneficiaris les empreses mercantils del sector editorial, ja siguen persones físiques o jurídiques, que complisquen les condicions següents:  
a) Tindre com a activitat, en exclusivitat o no, l'edició electrònica de llibres en l'àmbit competencial de la Generalitat i en les quals concórreguen les circumstàncies previstes en aquestes bases reguladores i que fonamenten la concessió de la subvenció.  
b) Estar legalment constituïdes i gaudir de capacitat jurídica i d'obrar en el territori de la Comunitat Valenciana.  
c) No incórrer en les prohibicions per a obtindre la condició de beneficiari recollides en l'article 13 de la Llei 38/2003, de 17 de novembre, general de subvencions.  
d) Trobar-se al corrent en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Aquest requisit s'haurà d'acreditar amb anterioritat a dictar-se la proposta de resolució, així com en els processos de justificació de la subvenció concedida, en cas de no haver atorgat el sol·licitant l'autorització expressa a l'Administració valenciana perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
  
e) Trobar-se al corrent en el pagament d'obligacions per reintegrament de subvencions.  
  
Article 3. Obligacions dels beneficiaris  
1. A més de les obligacions que amb caràcter general s'estableixen en l'article 14 de la Llei 38/2003, de 17 de novembre, general de subvencions, són obligacions de les entitats beneficiàries de la subvenció les següents:  
a) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.  
b) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
c) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que haja d'efectuar la conselleria competent en matèria del llibre en relació amb l'objecte i destinació de la subvenció concedida, d'acord amb el que estableix l'article 46 de la Llei 38/2003, de 17 de novembre, general de subvencions, i amb el capítol III del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
d) Comunicar a la conselleria competent en matèria del llibre, a través de la direcció general competent en aquesta matèria, l'obtenció de qualssevol altres subvencions, ajudes, ingressos o recursos, tant en règim de minimis com si no, procedents de qualssevol administracions o ens públics o privats i concedits per a la mateixa finalitat que la prevista en la corresponent convocatòria. Aquesta comunicació s'haurà de fer tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
e) Donar a conéixer de manera inequívoca que es tracta d'una acció subvencionada per la Generalitat a través de la conselleria competent en matèria del llibre.  
f) Complir, si és el cas, les obligacions de publicitat previstes en els articles 3.2 i 3.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
g) Justificar la subvenció en els termes i terminis previstos en la respectiva convocatòria.  
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, general de subvencions, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
i) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
  
Article 4. Despeses subvencionables i excloses  
1. Es consideren despeses subvencionables, tant si són realitzades directament per l'empresa sol·licitant amb mitjans propis com si són realitzades per empreses externes als sol·licitants, aquelles que, de manera indubtable, responguen a la naturalesa de l'activitat subvencionada, resulten estrictament necessàries, es realitzen en el termini establit en la corresponent convocatòria i es troben facturades i abonades abans de la finalització del corresponent termini de justificació.  
  
2. Només s'admetran les despeses pagades pel beneficiari i hauran d'estar directament relacionades amb l'execució dels llibres objecte de la subvenció.  
3. S'inclouran com a despeses subvencionables els costos de producció, maquetació, desenvolupament informàtic, generació de continguts, edició final en format digital i comercialització dels tipus de llibres objecte de la convocatòria de subvencions a l'edició electrònica de llibres. A més, en el cas de tractar-se del primer títol d'una col·lecció també serà subvencionable el disseny digital de la col·lecció. L'IVA es considera despesa subvencionable.  
4. Es consideraran com a despeses excloses als efectes d'aquesta subvenció:  
a) Les despeses de gestió i administració de les editorials o empreses sol·licitants.  
b) Les despeses d'adquisició i lloguer d'equipament tècnic, informàtic, programari, etc.  
c) Inversions en adquisició, lloguer o reforma de locals.  
d) Les inversions realitzades en qualsevol tipus de material inventariable.  
e) Dietes i despeses de viatges.  
f) Qualsevol altra despesa que no es referisca de manera indubtable a la naturalesa de l'activitat subvencionada o que no resulte estrictament necessària.  
5. El beneficiari podrà subcontractar amb tercers la realització de l'activitat subvencionada amb els límits i requisits establits en l'article 29 de la Llei 38/2003, de 17 de novembre, general de subvencions.  
  
  
Article 5. Sol·licituds i documentació  
Les sol·licituds es formularan en la forma i terminis que es determinen en la corresponent convocatòria, i la seua presentació, junt amb la corresponent documentació, suposa l'acceptació de les bases que s'estableixen en aquesta ordre.  
  
Article 6. Tramitació del procediment  
1. L'òrgan competent per a l'ordenació i instrucció del procediment de concessió de la subvenció serà la direcció general competent en matèria del llibre que, en qualsevol moment del procediment, podrà, d'ofici, acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
2. La comprovació de l'existència de dades no ajustades a la realitat podrà comportar, en funció de la seua transcendència, la denegació de la subvenció sol·licitada, sense perjuí de les restants responsabilitats que pogueren derivar-se d'aquesta circumstància.  
3. La concessió de la subvenció es realitzarà en règim de concurrència competitiva, recollit en l'article 164 de la Llei 1/2015, d'hisenda pública, del sector públic instrumental i de subvencions, i en l'article 22 de la Llei 38/2003, general de subvencions.  
  
Article 7. Valoració de les sol·licituds  
1. L'examen i valoració de les sol·licituds presentades, així com la consegüent proposta de concessió i denegació de les subvencions, correspondrà a una comissió tècnica composta per:  
- Presidència: persona titular d'una subdirecció general de la direcció general competent en matèria del llibre o persona en qui delegue.  
  
- Vicepresidència: persona titular d'una direcció de servei de la subdirecció general de la direcció general competent en matèria del llibre.  
  
- Vocals: tres funcionaris, tècnics de l'Administració pública, adscrits a la direcció general competent en matèria del llibre i nomenats, tots ells, per la persona titular de la direcció general amb competència en matèria del llibre.  
- Secretaria: un funcionari tècnic adscrit a la direcció general competent en matèria del llibre.  
Tots els membres de la comissió tècnica de valoració tindran veu i vot, excepte el secretari, que tindrà veu però no vot.  
2. La comissió tècnica de valoració quedarà vàlidament constituïda amb la presència de les persones que ocupen la presidència i la secretaria i de la meitat almenys dels seus membres, d'acord amb el que estableix l'article 17.2 de la Llei 40/2015, d'1 d'octubre, de règim jurídic del sector públic.  
3. En el que no preveu el punt anterior, la comissió ajustarà el seu funcionament al que estableix, sobre òrgans col·legiats de les distintes administracions públiques, l'article 15 i següents de la Llei 40/2015, d'1 d'octubre, de règim jurídic del sector públic.  
4. La comissió tècnica de valoració, després de l'examen i valoració de les sol·licituds, elevarà informe definitiu de valoració a l'òrgan instructor on es concrete el resultat de l'avaluació efectuada.  
  
Article 8. Resolució de la convocatòria  
1. L'òrgan instructor, a la vista dels expedients i de l'informe de la comissió tècnica de valoració, formularà proposta de resolució definitiva, que elevarà a la persona titular de la conselleria competent en matèria del llibre, que serà la competent per a resoldre, sense perjuí de les disposicions vigents sobre la delegació de l'exercici de competències.  
  
Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la resolució de convocatòria, es resoldrà aquesta.  
En tot cas, la denegació de la subvenció ha de ser motivada i les raons es faran constar en la indicada resolució.  
2. El termini màxim per a tramitar, resoldre i notificar les sol·licituds sobre les subvencions recollides en aquesta ordre serà de sis mesos a comptar de la data de publicació de la resolució de la corresponent convocatòria. Transcorregut el termini sense que s'haja notificat la resolució expressa, les sol·licituds es consideraran desestimades per silenci administratiu, de conformitat amb el que disposa la Llei de procediment administratiu comú.  
3. La resolució serà publicada en el Diari Oficial de la Generalitat Valenciana, segons el que disposa la Llei de procediment administratiu comú i l'article 18 de la Llei general de subvencions.  
4. Contra la resolució de la convocatòria, que posarà fi a la via administrativa, es podrà interposar un recurs potestatiu de reposició davant de l'òrgan que la dicte, en el termini d'un mes si la resolució és expressa i en qualsevol moment a partir de l'endemà del dia que es produïsca l'acte presumpte, o ser impugnada directament davant de l'ordre jurisdiccional contenciós administratiu en el termini de dos mesos si és expressa la resolució i sis en cas de silenci administratiu, d'acord amb el que disposen la Llei de procediment administratiu comú i l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 9. Criteris i fases en l'atorgament de la subvenció  
1. Les subvencions seran concedides, d'acord amb els principis de publicitat, transparència, objectivitat, igualtat i no-discriminació, per mitjà del procediment de concurrència competitiva.  
2. El procediment de concessió s'iniciarà d'ofici per mitjà de convocatòria pública aprovada per l'òrgan competent i publicada en el Diari Oficial de la Generalitat Valenciana.  
3. La comissió tècnica de valoració podrà requerir als interessats totes les dades i acreditacions que considere necessàries per a la deguda qualificació de les despeses objecte de subvenció.  
4. Criteris i límits per a la concessió de la subvenció:  
Les ajudes concedides a cada llibre electrònic en la modalitat a i b establides en l'article 1.1 d'aquestes bases tindran un límit màxim del 75 % dels costos subvencionables de cada un.  
S'estableix una dotació mínima per a cada llibre electrònic, modalitat a i b, segons format d'edició, sempre que aquesta quantitat no supere la despesa màxim subvencionable del 75 % que fixa el paràgraf anterior:  
a) Mínim de 100 euros per als llibres electrònics editats en format pdf.  
b) Mínim de 350 euros per als llibres electrònics editats en format ePub.  
El càlcul de la quantitat assignada a cada un dels títols que sol·liciten ajuda en les modalitats a i b serà proporcional a la dotació total de la modalitat a què es presenten i el valor del cost subvencionable del conjunt de sol·licituds ?sempre que aquestes reunisquen els requisits per a atorgar-los subvenció- en virtut dels paràmetres establits sobre límits mínims i màxims de cada un dels formats.  
  
Les ajudes concedides a llibres interactius, modalitat c establida en l'article 1.1 d'aquestes bases, tindran un límit màxim del 35 % dels costos subvencionables de cada un.  
No obstant això, amb l'objecte d'aconseguir un repartiment equitatiu entre el conjunt de sol·licituds, sobre aquest càlcul de percentatge subvencionable s'estableix un límit màxim d'ajuda en aquesta modalitat de 5.000 euros per sol·licitud.  
El càlcul de la quantitat assignada a cada un dels títols que sol·liciten ajuda en la modalitat c serà proporcional a la dotació total de la modalitat i el valor del cost subvencionable del conjunt de sol·licituds ?sempre que aquestes reunisquen els requisits- en virtut del límit màxim d'ajuda fixat per a aquesta modalitat.  
Els sol·licitants hauran d'indicar obligatòriament l'àrea o modalitat per a la qual sol·liciten ajuda tenint en compte que una mateixa obra només podrà ser presentada a una única modalitat. En el cas que el repartiment no arribe al conjunt de sol·licituds, l'ordre en què els sol·licitants incloguen els títols per als quals es realitza la sol·licitud marcarà l'ordre de prelació en l'adjudicació.  
En els casos en què, una vegada repartida la dotació en les modalitats a i b establides en la base primera, queden obres amb una subvenció inferior al mínim establit, la comissió tècnica de valoració destinarà equitativament aquestes quantitats restants en benefici d'aquelles editorials amb un nombre menor de títols beneficiats per aquesta ajuda.  
  
Sense perjuí de les dotacions indicades en cada modalitat d'activitats subvencionables fixades en la convocatòria, quan per raó de falta de sol·licituds o d'incompliment de requisits, no s'esgote la quantia establida en alguna d'aquestes, l'excedent generat incrementarà la dotació assignada a les altres modalitats.  
5. Les fases per a l'atorgament de la subvenció són:  
Fase primera. Comprovació de la documentació  
En primer lloc, es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i s'ajusta a l'objecte establit en les bases de la convocatòria de subvencions. En el cas que la documentació aportada no justifique suficientment el total del que s'ha sol·licitat, aquesta quantitat es reduirà en la part que corresponga.  
Fase segona. Assignació de la subvenció  
La dotació econòmica de cada una de les àrees o modalitats d'activitats fixades en la convocatòria de subvencions es distribuirà entre els beneficiaris en funció dels criteris i límits establits en aquestes bases. L'import de la subvenció a cada sol·licitant en cada una de les referides modalitats respondrà a la fórmula de repartiment «subvenció = (X\*I)/T» d'acord amb els factors següents:  
X = Dotació econòmica de la modalitat.  
I = Import total de les despeses subvencionables per cada llibre en edició electrònica per al qual se sol·licite subvenció.  
T = Suma dels factors I corresponents a tots els sol·licitants de la modalitat.  
L'ordre en què els sol·licitants incloguen els llibres per als quals es realitza la sol·licitud marcarà l'ordre de prelació en l'adjudicació.  
  
Article 10. Finançament de les activitats subvencionades  
1. L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió així com al reintegrament de les quantitats percebudes, en els termes establits per l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 37 de la Llei 38/2003, de 17 de novembre, general de subvencions, i el corresponent procediment sancionador.  
  
  
Article 11. Justificació de la subvenció  
1. La justificació de la subvenció concedida es realitzarà per part de les entitats beneficiàries per mitjà de la presentació, davant de la direcció general competent en matèria de cultura, de la documentació justificativa de caràcter econòmic que s'establisca en la corresponent convocatòria de subvencions.  
Quan les activitats hagen sigut finançades, a més de la subvenció, amb fons propis o altres subvencions o recursos, s'haurà d'acreditar per mitjà de documentació de caràcter econòmic l'import, la procedència i l'aplicació de tals fons a les activitats subvencionades.  
  
2. La documentació de caràcter econòmic a presentar haurà de justificar les despeses ocasionades per les edicions electròniques de llibres objecte de subvenció i contindrà:  
a) Relació detallada de les despeses ocasionades per les edicions electròniques de llibres objecte de subvenció amb identificació del creditor i del document de despesa o factura, el seu import, data d'emissió, data de pagament i percentatge de finançament que s'imputa a la Generalitat.  
b) Factures originals, fotocòpies compulsades i la resta de documents de valor probatori equivalent amb validesa en el tràfic jurídic mercantil o amb eficàcia administrativa acreditatius de les despeses incorporades en la relació anterior i que hauran de correspondre de manera indubtable a l'activitat per a la qual se sol·licita la subvenció. En tots aquests documents haurà de constar clarament que han sigut emesos a nom de l'entitat sol·licitant i hauran de reunir els requisits recollits en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
  
c) Original o fotocòpia compulsada de justificants de pagament de les despeses i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, incorporats en la relació a què es fa referència anteriorment.  
Els justificants de pagament consistiran en:  
- Per a les factures pagades per mitjà de transferència bancària, document o extracte bancari que incloga el titular del compte, el proveïdor a qui es realitza el pagament, la data de pagament i les quantitats abonades i on figure, en el concepte de la transferència, el número de factura o, en defecte d'aquesta, el concepte abonat.  
- Per a les factures pagades per mitjà de xec bancari o pagaré, còpia d'aquest i un document o extracte bancari en què conste que han sigut efectivament compensats en el compte del pagador.  
- Per a factures pagades en efectiu, s'adjuntarà rebut del proveïdor degudament firmat i segellat per ell en què conste: número de factura, NIF del proveïdor, data i import. Els pagaments en efectiu s'ajustaran a les limitacions establides en l'article 7.1 de la Llei 7/2012, de 29 d'octubre, de modificació de la normativa tributària i pressupostària, i d'adequació de la normativa financera per a la intensificació de les actuacions en la prevenció i lluita contra el frau (BOE 261, 30.10.2012).  
  
e) Relació detallada d'altres ingressos o subvencions que hagen finançat l'activitat subvencionada amb indicació del seu import i procedència.  
f) Qualsevol altre tipus de documentació que s'establisca en la convocatòria de les subvencions regulades per aquestes bases.  
3. Els documents justificatius de les despeses subvencionables es presentaran en el moment de la sol·licitud.  
  
Article 12. Règim de pagament de la subvenció  
1. El pagament s'efectuarà d'una sola vegada, per mitjà de transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, general de subvencions, tal com exigeixen les presents bases.  
2. L'aportació de la conselleria competent en matèria del llibre podrà ser, com a màxim, del 100 % del cost de la despesa que es realitze. Els beneficiaris hauran d'aportar a càrrec del seu pressupost la part no finançada per la Generalitat.  
3. Amb caràcter previ al pagament de la subvenció, el beneficiari haurà de trobar-se al corrent en el compliment de les obligacions tributàries i davant de la Seguretat Social.  
  
Article 13. Reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, general de subvencions, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. L'òrgan concedent serà el competent per a exigir del beneficiari el reintegrament de subvencions per mitjà de la resolució del procediment regulat en el capítol 2 de la Llei 38/2003, de 17 de novembre, general de subvencions, quan s'aprecie l'existència d'algun dels supòsits de reintegrament previstos en l'article 37 de la Llei 38/2003, de 17 de novembre, general de subvencions, i d'acord amb el que estableix l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Article 14. Compatibilitat amb altres subvencions i ingressos  
Les subvencions regulades per les presents bases seran compatibles amb la percepció d'altres subvencions procedents de qualssevol administracions o ens públics o privats, nacionals o internacionals, sempre que el conjunt de totes elles no supere el cost de l'activitat subvencionada.  
Als efectes de control dels límits anteriorment exposats, s'exigirà als sol·licitants una declaració responsable en què s'indiquen totes les subvencions que tinguen concedides o sol·licitades per al mateix objecte. Així mateix, s'inclouran en aquesta declaració totes les subvencions que hagen sigut concedides d'acord amb un règim expressament designat com de minimis, i que l'entitat tinga concedides durant l'exercici fiscal en curs i els dos exercicis fiscals anteriors.  
  
D'acord amb l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, als efectes de la tramitació, l'Administració farà una comprovació exhaustiva de les dades a què es refereixen les declaracions responsables.  
  
Article 15. Pla de control  
Es durà a terme un pla de control de la realització de l'activitat subvencionada, per mitjà de la comprovació i control de la documentació de caràcter econòmic justificativa de l'import concedit, que a aquest efecte s'ha establit en les presents bases com a aportació preceptiva pels beneficiaris per al pagament de la subvenció, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions. Igualment, es podran realitzar controls sobre el terreny, a posteriori i/o de qualitat i realitzant mostres aleatòries, dirigides o de risc, sobre un percentatge mínim de subvenció, que determinarà l'òrgan concedent, sobre el total pagat en aquesta línia.  
  
Article 16. Inspecció i control  
Quan de l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció percebuda, la conselleria competent en matèria del llibre podrà acordar la retenció de les factures, documents equivalents o substitutius i de qualsevol altre document relatiu a les operacions en què es manifesten aquests indicis.  
  
  
Article 17. Infraccions i sancions administratives  
Les infraccions i sancions administratives s'ajustaran al que disposa el títol IV de la Llei 38/2003, de 17 de novembre, general de subvencions, i el capítol IV del títol X de la Llei 1/2015, de 6 de febrer, d'hisenda pública, del sector públic instrumental i de subvencions.  
  
  
  
DISPOSICIÓ ADDICIONAL  
  
Única. Instruccions  
S'autoritza la direcció general amb competències en matèria del llibre a dictar les instruccions que considere, en l'àmbit de les seues competències, per a adoptar les mesures necessàries per a l'aplicació d'aquesta ordre i de les corresponents convocatòries.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 29 de novembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI